Визитата на Чижов извади на показ още данни за интересите му и връзките на политици и бизнес в родината му. Зам.-министърът бе обслужван при посещението си от кола на "Мобилтел", все пак "Мобилтел" и Майкъл Чорни бяха сред най-големите акционери в Росексим, където също присъстваше и една от фирмите на Валентин Златев - "Агрохолд". Владимир Грашнов, Валентин Златев и Майкъл Чорни бяха в приятелския кръг на друг министър от кабинета "Костов" - МВР-шефът Богомил Бонев... Времето отсяваше, сваляше и издигаше едни или други имена и интереси в кръга - търговия с петрол - политика. Делът на Марк Рич в тази търговия се извършваше с протекциите на един министър-председател, първият, убит в историята на държавата - Андрей Луканов. Негови хора влизаха или отпадаха от сделките с петрол, след това на власт дойдоха и други премиери - съответно с хора и фирми. Останаха печалбите от политическите протекции, които влязоха в съответни банкови сметки. Печалби, натрупани на ръба на закона, с политическа протекция изместила закона. Така търговията с петрол смени много политически интереси и лица, сред които бизнес и криминални деяния вървяха ръка за ръка. Случи се във времето на първоначално натрупване на капитала в България.